和韻奉酬王原父集福山之什
作者：張元幹
朝代：宋

paragraphs: 平生契所崇，晚得故人語。
驚呼追曩遊，世道今如許。
中原鞠茂草，萬里盡豺虎。
天王巡江濆，對壘眺淮楚。
未聞誅叛亡，快憤斷腰膂。
上復九廟讐，下寬四民苦。
胸中有成奏，無路不容吐。
天高雲霧深，灑泣逃罪罟。
朅來陪勝集，人物良可數。
高氏父子賢，王甥兄弟窶。
相過茶酒間，窮年簡編處。
喪亂共傷時，興衰更懷古。
假日聊銷憂，信美非吾土。
夜闌然薪歸，被酒踏寒雨。
買山結茅茨，我老竟何所。
要當喬松根，白石仍同煮。